
SL

	[image: image1.wmf]
	EVROPSKA KOMISIJA


Bruselj, 6.4.2010
COM(2010)129 konč.
2010/0071 (NLE)

 
Predlog

IZVEDBENI SKLEP SVETA

o dovoljenju Kraljevini Nizozemski, da uporabi ukrep z odstopanjem od člena 193 Direktive 2006/112/ES o skupnem sistemu davka na dodano vrednost

(Besedilo v nizozemskem jeziku je edino verodostojno)

OBRAZLOŽITVENI MEMORANDUM

	Ozadje predloga

	110
	Razlogi za predlog in njegovi cilji
V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve postopka pobiranja DDV ali za preprečitev nekaterih vrst davčnih utaj ali izogibanja plačilu davkov.

Kraljevina Nizozemska je v dopisu, ki ga je generalni sekretariat Komisije evidentiral 29. januarja 2010, zaprosila za dovoljenje za uporabo ukrepa odstopanja v konfekcijski industriji, ki je bil z Odločbo Sveta 2007/740/ES predhodno odobren za določeno obdobje. V skladu s členom 395(2) Direktive 2006/112/ES je Komisija z dopisom z dne 25. februarja 2010 obvestila druge države članice o zahtevi Nizozemske. Komisija je z dopisom z dne 2. marca 2010 Nizozemsko obvestila, da ima na voljo vse informacije, potrebne za presojo zahteve.

	120
	Splošno ozadje

Zahtevani ukrep, tj. mehanizem obrnjene davčne obveznosti, je treba obravnavati predvsem kot ukrep za preprečevanje nekaterih vrst davčnih utaj v konfekcijski industriji. Podizvajalci v konfekcijski industriji so včasih male družbe, za katere se je pogosto izkazalo, da so začasna podjetja, ki jih davčna služba težko nadzoruje in ki so nosilci davčnih utaj. Najpogostejša oblika izogibanja je neplačilo fakturiranega DDV davčnim organom s strani podizvajalcev, ki jih pozneje ni mogoče izslediti, njihove stranke (naročniki) pa so kljub temu upravičene do davčne olajšave, ker imajo veljaven račun. Odločba dovoljuje Kraljevini Nizozemski, da v konfekcijski industriji uporabi shemo za prenos obveznosti plačila DDV davčnim organom od podizvajalcev na oblačilno družbo (naročnika).

V tem okviru Odločba Sveta 2007/740/ES Nizozemski dovoljuje uporabo te sheme, ki odstopa od člena 193 Direktive o DDV, do 31. decembra 2009. Za oceno vpliva ukrepa odstopanja in drugih dejavnikov je navedena odločba vsebovala obveznost za Nizozemsko, da predloži poročilo o učinkovitosti ukrepa in morebitnih dokazih o selitvi podizvajalcev v konfekcijski industriji v druge države članice.

Iz navedenega poročila izhaja, da je ukrep odstopanja skupaj z razvojem na mednarodnem trgu privedel do znatne izboljšave položaja v zvezi s prevarami v konfekcijski industriji na Nizozemskem. Število družb, upravičenih do ukrepa odstopanja, stalno upada, trg se stabilizira, raven nadzora davčnih organov pa se viša. 

Po navedbi Nizozemske bo končno odločitev o tem, ali je treba ukrep odstopanja odpraviti, treba sprejeti pozneje, morda leta 2011, in po posvetovanju z drugimi zainteresiranimi stranmi, kot sta inšpektorat za delo in organ, pristojen za socialno zavarovanje. Zato bi bilo treba ukrep odstopanja podaljšati do konca leta 2012. Če bi Nizozemska menila, da je potrebno nadaljnje podaljšanje ukrepa odstopanja, je treba novo poročilo o oceni skupaj z zahtevo po odstopanju poslati najpozneje do 1. aprila 2012.

	130
	Obstoječe določbe na področju predloga
Odločba Sveta z dne 13. novembra 2007 o dovoljenju Kraljevini Nizozemski, da še naprej uporablja ukrep z odstopanjem od člena 193 Direktive Sveta 2006/112/ES o skupnem sistemu davka na dodano vrednost (Odločba Sveta 2007/740/ES, UL L 300, 17.11.2007, str. 71).

	Usklajenost z drugimi politikami in cilji Unije
Se ne uporablja.

	Ni relevantno.

	
	Zbiranje in uporaba izvedenskih mnenj

	Zunanje izvedensko mnenje ni bilo potrebno.

	Ocena učinka
Cilj predloga izvedbenega sklepa je boj proti morebitnemu izogibanju plačila DDV v konfekcijski industriji in ima zato potencialen pozitiven gospodarski vpliv.

Vendar bo učinek vsekakor omejen zaradi ozkega področja in časovno omejene uporabe odstopanja.

	Povzetek predlaganega ukrepanja
Dovoljenje, da Kraljevina Nizozemska uporabi ukrep z odstopanjem od člena 193 Direktive o DDV glede uporabe mehanizma obrnjene davčne obveznosti za nekatere transakcije v konfekcijski industriji.

	Pravna podlaga
Člen 395 Direktive o DDV.

	Načelo subsidiarnosti
V skladu s členom 395 Direktive o DDV mora država članica, ki želi uvesti odstopanje od navedene direktive, pridobiti dovoljenje Sveta v obliki sklepa Sveta. Predlog je zato skladen z načelom subsidiarnosti.

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
 in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Kraljevina Nizozemska je v dopisu, ki ga je generalni sekretariat Komisije evidentiral 29. januarja 2010, zaprosila za dovoljenje za uporabo posebnih davčnih ukrepov v konfekcijski industriji, ki je bilo z Odločbo 2007/740/ES
 predhodno odobreno za določeno obdobje.

(2) V skladu s členom 395(2) Direktive 2006/112/ES je Komisija z dopisom z dne 25. februarja 2010 obvestila druge države članice o zahtevi Nizozemske. Komisija je 2. marca 2010 z dopisom uradno obvestila Kraljevino Nizozemsko, da ima na voljo vse informacije, potrebne za presojo zahteve.

(3) Ta ureditev bi Nizozemski omogočila, da v konfekcijski industriji uporabi shemo za prenos obveznosti plačila DDV davčnim organom od podizvajalcev na oblačilno družbo (naročnika).

(4) Zadevne ureditve so dokazale, da so učinkovit preprečevalni ukrep v sektorju, v katerem je pobiranje DDV zaradi težav z opredelitvijo in nadzorom dejavnosti podizvajalcev težko. Zato je treba zahtevani ukrep obravnavati kot ukrep za preprečevanje nekaterih vrst davčnih utaj in za preprečevanje izogibanja plačilu davkov v konfekcijski industriji. 

(5) Na kraj proizvodnje konfekcijskih oblačil vplivajo nizki stroški dela in podizvajalci se brez težav selijo iz ene države v drugo. Zato je bilo z Odločbo 2007/740/ES zahtevano, da Nizozemska spremlja in oceni učinek teh dejavnikov na učinkovitost odstopanja ter Komisiji predloži poročilo do 31. julija 2009.

(6) Iz poročila izhaja, da se je položaj v zvezi s prevarami znatno izboljšal in se je število družb v konfekcijski industriji, upravičenih do ukrepa odstopanja v okviru Odločbe 2007/740/ES, nenehno zmanjševalo zaradi ukrepa odstopanja in razvoja na mednarodnem trgu. Zaradi tega se stabilnost postopoma vrača v konfekcijski sektor na Nizozemskem. 

(7) Da bi se ta proces dopolnil, je Kraljevina Nizozemska zaprosila za ponovno podaljšanje ukrepa za določeno obdobje, hkrati pa je najavila, da bo končna odločitev o možni odpravi ukrepa sprejeta leta 2011. Zato je treba primerno odstopanje odobriti do 31. decembra 2012. 

(8) Če bi Kraljevina Nizozemska menila, da je potrebno nadaljnje podaljšanje ukrepa odstopanja po letu 2012, mora Komisiji predložiti novo evalvacijsko poročilo skupaj z navedeno zahtevo po podaljšanju najpozneje 1. aprila 2012.

(9) Odstopanje torej ne bo imelo škodljivega učinka na lastna sredstva Evropskih skupnosti, pridobljena iz davka na dodano vrednost, niti ne vpliva na DDV, zaračunan končnim porabnikom –

SPREJEL NASLEDNJI SKLEP: 

Člen 1

Z odstopanjem od člena 193 Direktive Sveta 2006/112/ES se Kraljevini Nizozemski dovoli, da do 31. decembra 2012 v konfekcijski industriji uporabi shemo za prenos obveznosti plačila DDV davčnim organom od podizvajalcev na oblačilno družbo (naročnika).

Člen 2

Vsaka morebitna zahteva po podaljšanju ukrepa po letu 2012 mora vključevati predložitev poročila Komisiji s strani Nizozemske, zlasti kar zadeva učinkovitost ukrepa in morebitne dokaze o selitvi podizvajalcev v konfekcijski industriji v druge države, poslati pa jo je treba najpozneje do 1. aprila 2012.

Člen 3

Ta izvedbeni sklep je naslovljen na Kraljevino Nizozemsko.

V Bruslju, […]


Za Svet


Predsednik

�	UL L 347, 11.12.2006, str. 1. Direktiva, kakor je bila spremenjena z Direktivo 2006/138/ES (UL L 384, 29.12.2006, str. 92).


�	Odločba Sveta z dne 13. novembra 2007 o dovoljenju Kraljevini Nizozemski, da še naprej uporablja posebni ukrep z odstopanjem od člena 193 Direktive Sveta 2006/112/ES o skupnem sistemu davka na dodano vrednost (UL L 300, 17.11.2007, str. 71.

